Omnicom Group

Omnicom Group tai Omnicom on maailmanlaajuinen mainonnan sekä markkinointi- ja yritysviestinnän suuryritys. Se on holdingyhtiö, jonka omistuksessa on kymmeniä mainos-, markkinointikonsultointi- ja viestintätoimistoketjuja ja satoja yksittäisiä alan toimistoja ympäri maailmaa. Vuonna 1986 perustetun yrityksen pääkonttori on New Yorkissa ja yrityksen osake noteerataan New Yorkin pörssissä (NYSE: OMC). 

Joulukuussa 2024 uutisoitiin Omnicomin ja Interpublicin (IPG) yhdistymisestä, joka tapahtuu aikaisintaan loppuvuodesta 2025. Uudesta yrityksestä tulee alallaan maailman suurin, ohi ykköstilaa pitkään hallinneen WPP:n. Muut Omnicomin tärkeimmät kilpailijat ovat maailmanlaajuiset markkinointiviestintäjätit Dentsu, Havas ja Publicis. 

 Historia 

Omnicom syntyi vuonna 1986, kun suuret kansainväliset mainostoimistoketjut, New Yorkissa 1949 perustettu Doyle Dane Bernbach, Lontoossa 1920-luvulla aloittanut Needham Harper ja 1928 New Yorkissa muodostettu BBDO päättivät fuusioitua niin, että rakennettiin kolmen sijasta kaksi ketjua, DDB Needham ja BBDO, ja niille yksi yhteinen, pörssinoteerattu holdingyhtiö. 1990-luvun puolivälissä Omnicom hankki kolmannen kansainvälisen mainostoimistoketjun, kun Pariisissa vuonna 1970 syntynyt TBWA ja Los Angelesissa 1960-luvulla perustettu Chiat/Day yhdistettiin TBWA Worldwide -ketjuksi. Omnicom ryhtyi sitten laajentumaan yritysostoin mainonnan ohella muille markkinointiviestinnän aloille, ja on nyt WPP:n, Dentsun, Havas-ryhmän ja Interpublicin ohella yksi maailman viidestä suuresta mainoskonsernista, jotka hallitsevat yhdessä valtaosaa maailman markkinointiviestintäalasta.Publicis Omnicom Group: All the Facts You Need to Know, Advertising Age 28.7.2013. Viitattu 28.1.2014.

Heinäkuussa 2013 julkaistiin tieto kaavaillusta fuusiosta Omnicom Groupin ja lähes yhtä suuren Publicis-markkinointiviestintäkonsernin kesken. Näin olisi muodostunut noin 130 000 työntekijän toimistoverkosto. Toukokuussa 2014 fuusiohanke kuitenkin kariutui.Andrew McMains: Omnicom Says Cultural Differences With Publicis Were Significant, John Wren acknowledges the complexities of combining big players, Adweek 9.5.2014.

Kolme mainostoimistoketjua

Vanhin Omnicomin toimistoketjuista on BBDO Worldwide, joka muodostui vuonna 1928 kahden newyorkilaistoimiston fuusiosta nimellä Batten, Barton, Durstine & Osborn. BBDO kasvoi yhdeksi Yhdysvaltojen suurimmista mainostoimistoketjuista ja kymmenkertaisti liikevaihtonsa vuodesta 1939 vuoteen 1957. BBDO:n tunnetuin asiakas 1980-luvulla oli Pepsi-virvoitusjuomayhtiö.Bonner, Karen ym.: Omnicom Group, Vector Strategy Group 14.4.2010, sivu 5–6. Viitattu 7.12.2014.

Doyle Dane Bernbach Group (DDB) oli tullut tunnetuksi erityisesti Volkswagen-autojen mainonnasta ja luovan vallankumouksen aloittajana Bill Bernbachin johdolla 1960-luvun alussa. Needham Harper Worldwide oli vahva Aasian markkinoilla.Bill Bernbach, The Advertising Hall of Fame, American Advertising Federation. Viitattu 5.4.2014.

Kolmas Omnicomin mainostoimistoketjuista muodostettiin 1994–1995, jolloin Omnicom osti ensin TBWA-ketjun ja sulautti siihen yhdysvaltalaisen Chiat/Dayn, joka tunnetaan etenkin Apple Computer-yhtiön Macintosh -tietokoneen lanseerauskampanjaa varten tehdystä mainoselokuvasta 1984. Näistä kahdesta ketjusta muodostettiin TBWA International Network.Hintz, Eric: Smithsonian 22.1.2014. Viitattu 7.12.2014.

Liiketoiminta
Omnicom jakaa liiketoimintansa neljään osaan: mainonta (advertising), asiakassuhdemarkkinointi (CRM), suhdetoiminta (PR) ja ”erityisviestintä” (specialty communications). Omnicom-ryhmään kuuluvien toimistojen palveluihin kuuluvat muun muassa mainonta, brändikonsultointi, mediasuunnittelu ja -välitystoiminta, yrityksen sosiaalisten vastuuasioiden konsultointi, terveydenhoidon yritysviestintä ja viihdealojen viestintä.

Omnicom Suomessa
Suomessa Omnicomin omistamien ketjujen mainostoimistoista suurin on Paltemaa Huttunen Santala (PHS) -toimistosta monien vaiheiden kautta muodostunut TBWA\Helsinki Oy. Omnicomin toista kansainvälistä mainostoimistoketjua edustaa DDB Helsinki Oy. Vuosina 1987–2007 BBDO-mainostoimistoketjua edusti Suomessa AKT/BBDO Business Communications Oy (aiemmin Asanti Konttinen Torkler Oy), joka 1990-luvun puolivälissä muutti nimensä BBDO Helsinki Oy:ksi ja lakkautettiin 2007.

Mediatoimistot OMD Finland Oy, Toinen PHD (entinen Toinen Helsinki), Hearts and Science Finland ja sponsorointiyhteistyöhön keskittyvän Fusen Suomen-toimisto kuuluvat emoyritykseen Omnicom Media Group Finland Oy. Aiemmin siihen kuului myös PHD Finland Oy. Yritykset työllistävät yhteensä noin 120 suomalaista, ja emoyhtiön toimitusjohtajaksi Teemu Neiglickin jälkeen vaihtui keväällä 2025 Anna-Riikka Hovi-Taunila Suomen viestintätoimistoista Omnicomiin kuuluvat ainakin Kreab Gavin Anderson ja Eurofacts.

 Lähteet 

Luokka:69 Liiketalous
Luokka:Mainosyhtiöt
Luokka:Markkinointiviestintäyhtiöt
Luokka:Yhdysvaltalaiset pörssiyhtiöt
Luokka:Yhdysvaltalaiset viestintäyhtiöt